Síðustu daga hafa gefist mörg tækifæri til að ræða við kjósendur . Þessi tækifæri gefast bæði á kosningafundum en einnig á annars konar fundum og mannamótum . Tvo kosningafundi ætla ég að nefna hér sérstaklega . Um hádegisbilið fimmtudaginn 29. apríl sótti ég fund fyrir frambjóðendur í Reykjavík í Iðnskólanum í Reykjavík . Þar vakti framganga Vilhjálms H. Vilhjálmssonar , sem skipar 10. sæti á fylkingu vinstrisinna í Reykjavík , sérstaka athygli mína . Er með ólíkindum , hvernig hann kynnir málstað fylkingarinnar , með neikvæðum hætti og ósannindum . Honum er sérstaklega uppsigað við mig , eins og áður hefur komið fram hér á þessum síðum . Þegar menntamálaráðuneytið boðaði til menntaþings haustið 1996 var Vilhjálmur í forystu stúdentaráðs og reyndi að spilla fyrir þinginu með sérstöku námsmannaþingi í tjaldi við Hótel Sögu . Nú fer hann um skólana og lýgur því að nemendum , að ég hafi boðað skólagjöld . Hann segir einnig , að undir stjórn sjálfstæðismanna hafi Íslendingar verið afvopnaðir í menntamálum . Þegar hann ræðir fjárveitingar til menntamála byggjast tölur hans á gögnum frá 1995 ! Hann hefði átt að sækja ársfund Rannsóknarráðs Íslands og hlusta þar á lýsingu fulltrúa OECD á þeirri breytingu til batnaðar , sem orðið hefur í rannsóknum og vísindum hér á landi á síðari helmingi þessa áratugar . Hvarvetna er gróska í menntamálum og meira hefur verið unnið að umbótum á því sviði undanfarin ár en nokkru sinni fyrr á jafnskömmum tíma . Drífa Snædal , fyrrverandi formaður Iðnnemasambandsins , var á þessum fundi sem frambjóðandi vinstri / grænna . Hún er andvíg því , að með einkaframkvæmd sé verið að reisa nýtt hús yfir Iðnskólann í Hafnarfirði . Hefur hún talið sjálfri sér trú um , að einkaframkvæmd jafngildi því að skólinn verði einkaskóli og muni taka upp skólagjöld . Sýnir þetta , að vinstri / grænir gera sér miklar grillur yfir því , að ríkið er ekki látið gína yfir öllu , stóru og smáu . Ólafur Örn Haraldsson , frambjóðandi Framsóknarflokksins , var í loforðastellingunum auk þess sem hann þakkaði framsóknarmönnum allt gott , sem gerst hefði á kjörtímabilinu . Meðal annars sagðist hann sérstaklega vilja upplýsa fundarmenn um það , að framsóknarmenn hefðu tryggt iðnnemum fulltrúa í stjórn Lánasjóðs ísl. námsmanna . Er furðulegt að hlusta á þetta sjálfshól framsóknarmanna um mál , sem hafa verið í mínum höndum og hefði iðnnemi ekki fengið sæti í stjórn LÍN nema af því að ég flutti um það tillögu . Ólafur Örn hefur ekki lengur þrek til að standa að endurinnritunargjaldinu í framhaldsskólunum , sem framsóknarmenn hafa stutt til þessa og ekki hreyft neins staðar við okkur samstarfsmenn sína , að þeir vildu fella það í burtu . Í hádeginu föstudaginn 30. apríl vorum við frambjóðendur í Reykjavík á fundi með starfsmönnum Stöðvar 2 . Var hann með því sniði , að við höfðum 5 mínútur til að lýsa ágæti eigin flokks og stefnu og síðan 1 mínútu á flokk til að segja kjósendum , hvers vegna þeir skyldu ekki kjósa viðkomandi flokk . Sérstaka athygli mína vakti , hve lítill sannfæringarkraftur var í máli Össurar Skarphéðinssonar , þegar hann ræddi um fylkingu vinstrisinna og hlutverk hennar að kosningum loknum . Um og upp úr áramótunum voru fylkingarmenn jafnvel farnir að tala um , að þeir fengju hreinan meirihluta og yrðu fleiri á þingi en sjálfstæðismenn að kosningum loknum . Þróunin hefur orðið á annan veg , í ljós kemur , að fylkinguna skortir allan slagkraft . Jónína Bjartmarz var þarna fyrir Framsóknarflokkinn og hélt fram þeim málstað , að sporna yrði gegn Sjálfstæðisflokknum , af því að svo margir kjósendur ætluðu að styðja hann . Ég sagðist ekki geta mælt með því að fólk kysi framsókn , úr því að hún hefði svona mikla minnimáttarkennd , þá þætti mér ekki sannfærandi flokkur , sem þyrfti að eigna sér allt hið góða , sem áunnist hefði stjórnarsamstarfinu , auk þess sem loforðaflaumur framsóknar væri ótrúverðugur . Fylkingin og aðrir tala mikið um gjafakvóta , án þess að fjölmiðlamenn spyrji þá , hvaða hugtak þetta sé . Hvað stendur á bakvið það ? Er verið að skilgreina þá aðferð , sem var höfð uppi 1983 , þegar kvótakerfið kom til sögunnar ? Eða er verið að vísa til þess , að í tveimur tilvikum var kvóti látinn fylgja skipstjórum ? Annar þeirra , sem fékk slíkan kvóta , var Ágúst Einarsson , þingmaður fylkingarinnar .